Diari Oficial de la Generalitat Valenciana


Sumari del DOGV 4976, del 01-04-2005 (2005/3145)

ORDRE de 18 de febrer de 2005, de la Conselleria d'Economia, Hisenda i Ocupació, per la qual es convoquen les ajudes del Programa de Foment d'Ocupació Salari Jove, per a l'exercici 2005.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4976

Data del DOGV
:   01-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3145


Data del document
:   18-02-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * administració regional
    * universitat
    * jove
    * administració local
    * ajuda pública
    * inserció professional
    * creació d'ocupació
    * ajuda a l'ocupació
    * administració central
    * atur juvenil
    * suport econòmic
    * societat sense fins de lucre

ORDRE de 18 de febrer de 2005, de la Conselleria d'Economia, Hisenda i Ocupació, per la qual es convoquen les ajudes del Programa de Foment d'Ocupació Salari Jove, per a l'exercici 2005. [2005/X3145]
  
El fet d'afavorir la creació d'ocupació és un dels principals objectius de la Generalitat Valenciana, i dins dels diversos col·lectius que tenen major dificultat d'obtenir-la, s'hi troben els joves que no tenen experiència laboral, o que l'han tinguda ben escassa.
  
Per això, a fi d'articular majors vies d'ocupabilitat d'aquest col·lectiu, amb aquesta ordre es convoquen les ajudes del Programa de Foment d'Ocupació Salari Jove, com a mesura que coadjuvarà a la superació dels obstacles en la tasca de consecució d'un treball i d'una experiència laboral a través d'accions formatives i d'execució d'obres i de servicis d'interés general i social, la qual cosa permetrà al jove obtenir una pràctica professional adequada a la seua formació. A més, a l'acabament del contracte, l'ocupador ha d'estendre un certificat en què consten les funcions exercides o el treballs realitzats pel jove per a la millora de la seua ocupabilitat, documentació que pot facilitar el seu accés a futures ocupacions.
  
A més, aquest programa del Salari Jove pretén que aquesta experiència laboral siga concorde amb la formació del jove, amb l'objecte de millorar les seues possibilitats futures d'ocupació.
  
La present convocatòria de subvencions, que pretén acomplir els compromisos del Pacte Valencià pel Creixement i l'Ocupació 2001-2006 (PAVACE), estableix en el títol I les disposicions comunes de les ajudes.
  
En el títol II s'hi regulen les particularitats de les ajudes Salari Jove en col·laboració amb les corporacions locals.
  
En el títol III s'hi regulen les subvencions del programa de Salari Jove en col·laboració amb els òrgans de l'administració General de l'Estat i els seus organismes autònoms, amb els òrgans de l'administració de la Generalitat Valenciana i les seues entitats autònomes, i amb les universitats i les institucions sense ànim de lucre.
  
Per a poder finançar el cost del programa, el Servici Valencià d'Ocupació i Formació (SERVEF), a través d'aquesta convocatòria, regula les subvencions destinades a sufragar els salaris d'aquestos joves, la contractació dels quals podrà ser efectuada amb l'aprovació prèvia pel SERVEF de la corresponent ajuda.
  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que disposa el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
TÍTOL I
  
Disposicions comunes
  
CAPÍTOL I
  
Disposicions generals
  
Article 1. Objecte i àmbit
  
Aquesta ordre té com a objecte promoure la generació d'ocupació mitjançant la concessió d'ajudes i de subvencions a càrrec dels pressupostos del SERVEF, organisme autònom de la Generalitat Valenciana.
  
En concret, serà objecte de les subvencions arreplegades en aquesta ordre, la contractació de joves desocupats per part de les entitats descrites en l'article 2 perquè col·laboren en l'execució d'obres i de servicis d'interés general i social, mitjà que serveix alhora perquè aquestos joves adquirisquen la formació teòrica i pràctica necessària per a l'exercici d'un lloc de treball adequat a la seua formació prèvia.
  
Article 2. Beneficiaris de les subvencions
  
Podran ser beneficiaris de les subvencions previstes en aquesta ordre, per a l'execució d'obres o la prestació de servicis considerats d'interés general i social dins del territori de la Comunitat Valenciana, sempre que contracten joves desocupats:
  
1. Les corporacions locals o les entitats que en depenen o que hi estan vinculades dins de l'àmbit territorial de la Comunitat Valenciana, respecte de les ajudes previstes en el títol II.
  
2. Els òrgans de l'administració general de l'Estat i els seus organismes autònoms, els òrgans de l'administració de la Generalitat Valenciana i les seues entitats autònomes, les universitats i les institucions sense ànim de lucre, amb seu tots ells a la Comunitat Valenciana, que gaudisquen de capacitat tècnica i de gestió suficients per a l'execució del corresponent projecte, respecte de les ajudes previstes en el títol III.
  
Article 3. Obligacions genèriques dels beneficiaris
  
Amb independència de les obligacions específiques previstes en aquesta ordre i de les que expressament s'arrepleguen en la resolució, són exigibles les següents obligacions genèriques:
  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.
  
b) Justificar davant l'òrgan concedent la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi de la concessió.
  
c) Comunicar a l'òrgan concedent l'obtenció d'unes altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.
  
d) Facilitar totes les dades i la informació, en qüestions relacionades amb les subvencions concedides, requerida per la Conselleria d'Economia, Hisenda i Ocupació.
  
e) Les entitats beneficiàries estan obligades a sotmetre's a les actuacions de control financer de la Intervenció General de la Generalitat Valenciana i, si és el cas, dels òrgans competents del Fons Social Europeu, en relació amb les subvencions concedides.
  
f) Obligació, si és el cas, de justificar la subvenció de l'any anterior.
  
Article 4. Procediment i requisits per a la contractació dels joves
  
1. Abans de la contractació dels treballadors, els beneficiaris sol·licitaran l'oferta d'ocupació al centre SERVEF de la Generalitat Valenciana corresponent.
  
2. Els treballadors contractats hauran de ser joves desocupats menors de 30 anys i sense experiència laboral inscrits així als centres SERVEF de la Generalitat Valenciana. A efectes d'aquesta ordre, es considera que un jove no té experiència laboral quan no haja treballat, o quan ho haja fet menys de 180 dies en els últims tres anys, ja siga per compte propi o per compte d'altri. En absència de desocupats que complisquen aquestos requisits, es podran considerar joves desocupats menors de 30 anys amb major experiència laboral. Els requisits d'edat, desocupació i experiència laboral hauran de complir-se pel jove en el moment de la seua incorporació al programa o a l'actuació gestionada per l'entitat beneficiària.
  
3. Amb caràcter subsidiari, en el cas que no hi haguera candidats en què concorregueren aquestes circumstàncies, les entitats podran aportar el currículum de joves desocupats sempre que hi concórreguen els requisits establits en l'apartat 2 d'aquest article.
  
4. Les entitats beneficiàries contractaran els treballadors entre els facilitats pel centre SERVEF d'Ocupació utilitzant, preferentment, fórmules de contractació que permeten un major volum de contractes i treballadors i que, si és el cas, establisquen en el clausulat la millora de l'ocupabilitat que implica l'exercici del lloc.
  
5. En el cas de baixa d'algun dels treballadors contractats abans de l'acabament de l'obra o del servici, es podrà substituir per un altre treballador, en el termini d'un mes, entre els enviats inicialment pel centre SERVEF d'Ocupació. Si entre els enviats no hi haguera treballadors, s'hi aplicarà el procediment dels paràgrafs 1 i 2 d'aquest article. Aquesta circumstància haurà de ser comunicada a l'òrgan que va concedir la subvenció.
  
6. Amb caràcter general, les contractacions s'iniciaran a partir de la data d'aprovació de l'ajuda i conclouran en el moment que acabe el projecte subvencionat.
  
Article 5. Criteris per a la selecció de joves a contractar per l'entitat
  
Els joves objecte de les contractacions previstes en aquesta ordre que reunisquen els requisits establits en l'article 4 de la present Ordre, se seleccionaran tenint en compte els criteris següents:
  
a) Major adequació al lloc de treball oferit en funció de la seua formació.
  
b) Condició de discapacitat del demandant d'ocupació.
  
c) Nivell de protecció per desocupació dels possibles beneficiaris.
  
d) Existència de responsabilitats familiars, entenent per això el fet que el treballador desocupat que es contracta tinga a càrrec el cònjuge, els fills menors, els menors acollits o els discapacitats.
  
e) Edat i condició de dona.
  
No obstant això, entre tots els col·lectius citats hi tindran preferència els aturats de llarga duració, d'acord amb el seu període d'inscripció com a desocupats en els servicis públics d'ocupació.
  
Article 6. Destinació i quantia de les subvencions
  
1. Les subvencions es destinaran a sufragar els costos corresponents a les contractacions dels joves desocupats.
  
2. La quantia de la subvenció que han de percebre les entitats locals sol·licitants de les ajudes regulades en el títol II de la present Ordre, serà la necessària per a sufragar els costos salarials totals, inclosa la cotització empresarial a la Seguretat Social per tots els conceptes en la mateixa quantitat que la fixada per al salari d'acord amb el conveni col·lectiu vigent en la data de presentació de la sol·licitud, per cada treballador desocupat contractat.
  
Per a contractacions en pràctiques la quantia serà la fixada seguint el conveni col·lectiu per als treballadors en pràctiques, i si hi manca, no pot ser inferior al 60% del salari fixat en el conveni per a un treballador que exercisca el mateix lloc de treball o un d'equivalent, de conformitat amb l'article 11.1.e) del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors (BOE 29 de març de 1995), i desplegat pel Reial Decret 488/1998, de 27 de març (BOE de 9 d'abril de 1998).
  
3. La quantia màxima de la subvenció que percebran les entitats beneficiàries per a les ajudes previstes en el títol III serà igual al resultat de multiplicar el nombre de treballadors desocupats contractats pel nombre de mesos de duració del contracte i per l'import del mòdul que li corresponga en funció del grup de cotització a la Seguretat Social del treballador contractat, d'acord amb el que estableix l'apartat 4 d'aquest article.
  
4. Els mòduls corresponents a cada grup de cotització dels treballadors contractats pels beneficiaris de les subvencions determinats en l'article 2.2 d'aquesta ordre, seran els següents:
  
- Mòdul A: els costos salarials totals que se subvencionaran pujaran a una vegada i mitja l'Indicador Públic de Renda d'Efectes Múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'elles a una mensualitat del citat IPREM, o la quantia prevista en el conveni col·lectiu d'aplicació si aquella hi és inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 10 i 11.
  
- Mòdul B: els costos salarials totals que se subvencionaran pujaran a dues vegades l'Indicador Públic de Renda d'Efectes Múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'elles a una mensualitat del citat IPREM, o la quantia prevista en el conveni col·lectiu d'aplicació si aquella és inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 9 a 5, ambdós inclusivament.
  
- Mòdul C: els costos salarials totals que se subvencionaran pujaran a tres vegades l'Indicador Públic de Renda d'Efectes Múltiples (IPREM) vigent cada any, inclosa la part proporcional de dues pagues extraordinàries per un import equivalent cada una d'elles a una mensualitat del citat IPREM, o la quantia prevista en el conveni col·lectiu d'aplicació si aquella és inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 4 a 1, ambdós inclusivament.
  
Per a contractacions en pràctiques, la quantia serà la fixada d'acord amb el mòdul corresponent, quantia proporcional amb referència a l'IPREM o al conveni col·lectiu d'aplicació per als treballadors en pràctiques, si aquest és inferior, i si hi manca no pot ser inferior al 60% del salari fixat per a un treballador que exercisca el mateix lloc de treball o un d'equivalent, de conformitat amb l'article 11.1.e) de l'Estatut dels Treballadors.
  
5. Les esmentades quanties màximes es reduiran proporcionalment en funció de la jornada realitzada, quan els contractes es concerten a temps parcial.
  
CAPÍTOL II
  
Procediment per a la concessió de les ajudes
  
Article 7. Forma i termini de presentació de sol·licituds
  
1. Les sol·licituds per a l'obtenció de les ajudes regulades en aquesta ordre hauran d'adreçar-se al SERVEF, i es presentaran en un imprés normalitzat en les corresponents direccions territorials d'Ocupació o en qualsevol altra de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació a través del corresponent registre telemàtic que es cree a aquest efecte, d'acord amb l'article 38.9 de l'esmentada Llei.
  
2. Quan la sol·licitud no reunisca els requisits establits en la present Ordre o no s'hi adjunte la documentació que d'acord amb ella siga exigible de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, es requerirà l'entitat sol·licitant perquè en el termini de deu dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de l'esmentada Llei.
  
3. En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data, l'òrgan o la dependència a què van ser adreçats, la identificació del procediment en què estan i que no hagen transcorregut més de cinc anys des de l'acabament del procediment a què corresponguen.
  
4. El termini per a la presentació de sol·licituds, tant per als projectes referits en el títol II com en el títol III de la present Ordre, serà d'un mes a comptar des l'endemà de la publicació.
  
Article 8. Documentació que cal presentar
  
A) Les sol·licituds presentades d'acord amb el que estableix l'article 7 d'aquesta ordre hauran d'anar acompanyades, amb caràcter general, de la documentació següent:
  
1. Memòria de l'actuació que calga realitzar, que es presentarà seguint el model normalitzat facilitat pel SERVEF, i que haurà de reunir en tot cas els requisits establits per a cada programa en la regulació específica arreplegada en aquesta ordre. En les memòries caldrà indicar-hi, per ordre de prioritat, els projectes o les actuacions per als quals se sol·licita l'ajuda. En els casos de realització d'obres, la memòria contindrà el projecte i els plànols quan el tipus d'obra així ho exigisca.
  
2. Dades de domiciliació bancària d'acord amb el model facilitat a aquest efecte (fitxa de manteniment de tercers), excepte si s'ha presentat abans davant la Conselleria d'Economia, Hisenda i Ocupació i no n'hi ha hagut variació, i en aquest cas s'indicarà el compte en què es practicarà l'ingrés.
  
3. Currículum del responsable de l'entitat que desplegarà les tasques de tutor per a la formació del jove contractat.
  
4. Si és el cas, currículum dels joves que es contractaran, amb acreditació documental de la seua formació, l'edat, la situació de desocupació i la manca d'experiència laboral mitjançant un informe de Vida Laboral, així com l'acta de selecció en què conste l'aplicació dels criteris a què es refereix l'article 5 d'aquesta ordre.
  
B) A més, amb caràcter particular:
  
1. Si l'entitat sol·licitant de la subvenció és una corporació local o una entitat que en depén o que hi està vinculada, caldrà adjuntar:
  
a) Certificat de l'òrgan competent de l'entitat sol·licitant de l'aprovació del projecte de l'obra o del servici per al qual se sol·licita la subvenció.
  
b) Certificat del secretari de la corporació local o de l'òrgan equivalent en què conste que l'entitat sol·licitant de la subvenció disposa d'assignació pressupostària suficient per a fer-se càrrec de les partides pressupostàries no subvencionades pel SERVEF per a la realització de l'obra o del servici de què es tracte.
  
2. Si l'entitat sol·licitant és una entitat sense ànim de lucre o una corporació de dret públic, a més haurà d'adjuntar:
  
a) Fotocòpia compulsada del DNI de la persona que, en nom i representació de l'entitat, sol·licita la concessió de la subvenció així com mandat o poder de representació per a actuar en nom i representació de l'entitat.
  
b) En els supòsits en què la sol·licitant fora una entitat sense ànim de lucre, fotocòpia compulsada d'escriptura pública i estatuts de constitució de l'entitat sol·licitant en què resulte acreditada l'absència d'ànim de lucre.
  
c) Si és el cas, documentació acreditativa de trobar-se el sol·licitant al corrent en el compliment de les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la validesa de la qual haurà d'estendre's a la data d'acabament del termini de presentació de sol·licituds o a la de l'atorgament de l'ajuda, en el cas que aquesta fóra anterior.
  
Article 9. Tramitació i valoració de les sol·licituds
  
1. Una vegada rebudes les sol·licituds seran analitzades per part d'una comissió de valoració que, atenent els criteris i requisits establits per a les ajudes arreplegades en la present Ordre, i d'acord amb la disponibilitat pressupostària, estendrà acta en què es determinaran els projectes seleccionats, així com l'import de l'ajuda que individualment s'ha assignat a cadascun.
  
2. La comissió de valoració esmentada en l'apartat anterior estarà formada per cinc membres amb la composició següent: president, el cap de l'Àrea de Foment d'Ocupació o persona que delegue; quatre vocals, un per cada servici territorial de Foment d'Ocupació i un cap de servici de l'Àrea de Foment d'Ocupació que actuarà com a secretari, o persones en que aquestos deleguen.
  
3. Aquesta comissió de valoració, en tant que òrgan col·legiat, s'ajustarà en el funcionament al règim establit per a ells en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
Article 10. Resolució i recursos
  
1. La competència per a conéixer i resoldre sobre les sol·licituds formulades correspon a la directora general del SERVEF.
  
2. El termini màxim per a resoldre i notificar la resolució procedent serà de tres mesos a comptar des de l'endemà de la presentació de la sol·licitud en qualsevol dels registres d'entrada del SERVEF.
  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. Quan l'import de la proposta provisional de la subvenció siga inferior al que figura en la sol·licitud presentada, es podrà instar al beneficiari la reformulació de la seua sol·licitud per a ajustar els compromisos i les condicions a la subvenció atorgable.
  
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja subjectar-se l'entitat beneficiària, i serà notificada als interessats en els termes previstos en l'article 58 de la Llei 30/1992, abans mencionada.
  
6. Si després de la resolució de les ajudes es produïren minoracions en les ajudes concedides com a conseqüència de l'alteració de les circumstàncies dels projectes aprovats, com ara l'incompliment de condicions i terminis establits en la resolució, la falta de justificació de les despeses realitzades o d'altres circumstàncies, i es generara, com a conseqüència, un crèdit disponible, el crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.
  
7. Les resolucions que es dicten a l'empara de la present Ordre esgotaran la via administrativa, i contra elles s'hi podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciós Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar-ne, si és el cas, qualsevol altre que consideren procedent.
  
8. Davant la desestimació per silenci administratiu podrà interposar-se contra l'acte presumpte idèntic recurs en el termini de sis mesos, a comptar des que haguera finalitzat el termini que, per a dictar i notificar la resolució expressa, es menciona en l'apartat 2 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosas Administrativa, i sense perjuí del que estableixen els articles 116 i 117, abans mencionats.
  
Article 11. Resolució d'incidències
  
Els directors territorials d'Ocupació, per delegació de la directora general del SERVEF, seran els òrgans competents per a resoldre les incidències produïdes després de la concessió de les ajudes, com ara pròrroga de terminis, modificacions justificades del projecte inicial, baixa d'algun dels treballadors contractats després de l'acabament de l'obra o del servici, o qualsevol variació de les condicions particulars de la concessió.
  
Article 12. Termini de presentació de la documentació d'inici de les obres o dels servicis
  
La documentació d'inici de les activitats de les obres o dels servicis es presentarà en el termini que especifique la resolució de concessió i, com a màxim, el 21 de novembre de 2005.
  
En el cas que les entitats beneficiàries siguen corporacions locals o entitats d'elles dependents, i sobrevinguen causes excepcionals justificades com cal que determinen la impossibilitat d'execució dins de l'any corresponent a l'aprovació de l'ajuda, el pagament de la totalitat de la subvenció es realitzarà abans del 31 de desembre, i les entitats beneficiàries hauran de presentar, com a màxim fins al 21 de novembre de 2005, la documentació que acredite l'inici de l'obra o del servici.
  
Article 13. Seguiment i control de les ajudes
  
1. Correspondrà a la Direcció General del SERVEF per si mateixa, o a través de les direccions territorials d'Ocupació, dur a terme la funció de control de les subvencions concedides, així com l'avaluació i el seguiment del programa regulat en aquesta ordre.
  
2. Per a la realització d'aquestes funcions s'utilitzaran els mitjans que estiguen a disposició del SERVEF, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
3. A efectes de difusió pública, les obres o els servicis que es realitzen sobre la base d'aquesta ordre hauran d'identificar-se convenientment per cada municipi o entitat, d'acord amb les característiques de l'actuació, de manera que en les obres o els servicis hi conste de manera expressa la col·laboració del SERVEF i la realització per treballadors desocupats. En el cas d'ajudes adreçades a les corporacions locals i a entitats sense ànim de lucre cofinançades pel Fons Social Europeu, seran objecte de publicitat les actuacions d'acord amb el que disposa el Reglament de la Comissió 1.159/2000, de 30 de maig (DOCE L130, de 31 de maig de 2000), sobre informació i publicació de les intervencions cofinançades pels Fons Estructurals.
  
4. En la concessió de futures ajudes de programes de foment d'ocupació s'hi tindrà en compte el grau de compliment dels treballs programats.
  
Article 14. Concurrència de subvencions
  
L'import de les ajudes o de les subvencions establides en la present Ordre no podrà ser, en cap cas, d'una quantia que, aïlladament o en concurrència amb subvencions o ajudes d'unes altres administracions públiques, o d'unes altres ens públics o privats, nacionals o internacionals, supere el cost de l'activitat que ha de desenvolupar el beneficiari.
  
Article 15. Minoració i resolució de les subvencions concedides
  
1. L'incompliment de les obligacions o de les condicions establides en la present Ordre i en la resolució, i la concessió després de la presentació de la sol·licitud d'altres ajudes públiques o privades que en el conjunt superen el cost de l'activitat que ha de desenvolupar el beneficiari, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquesta, així com la concurrència d'unes altres causes arreplegades en l'article 37 de la Llei 38/2003, de 27 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. La tramitació del procediment s'ajustarà al que preveuen els articles 41 a 43 de l'esmentada Llei General de Subvencions.
  
Article 16. Avaluació de les actuacions subvencionades
  
L'entitat beneficiària està obligada a facilitar la informació que siga necessària, en la forma que es determine per la Direcció General del SERVEF, a fi de realitzar les actuacions d'avaluació que procedisquen.
  
TÍTOL II
  
Programa de Salari Jove en col·laboració
  
 amb les corporacions locals (EMCORP-SJ)
  
Article 17. Requisits i criteris per a la selecció de les obres i dels servicis
  
1. Les obres i el servicis que calga realitzar sobre la base de la col·laboració entre el SERVEF i les entitats sol·licitants, hauran de complir els requisits següents:
  
a) Que es tracte d'obres i de servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició de la Conselleria d'Economia, Hisenda i Ocupació.
  
b) Que siguen executats per les entitats sol·licitants en règim d'administració directa.
  
c) Que en l'execució o la prestació s'afavorisca la formació i la pràctica professionals dels desocupats.
  
d) Que el percentatge mínim de treballadors desocupats que calga ocupar en la realització de l'obra o del servici siguen del 75%.
  
e) Que les obres i els servicis es puguen executar en la totalitat a partir de la data de l'aprovació de l'ajuda, i com a límit, fins al 30 de juny de l'any següent.
  
f) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades pel SERVEF, per a la realització de l'obra o del servici de què es tracte, la qual cosa s'acreditarà mitjançant el corresponent certificat de l'entitat.
  
El SERVEF considerarà, en tot cas, que l'entitat sol·licitant té l'assignació pressupostària corresponent quan haja sigut sol·licitat i obtingut del Banc de Crèdit Local d'Espanya o d'unes altres institucions financeres un crèdit complementari per a realitzar-los.
  
2. Entre les obres i els servicis que complisquen els requisits de l'apartat 1 d'aquest article, s'hi donarà preferència a:
  
a) Els que sent de major interés general i social es realitzen preferentment en alguna de les activitats següents:
  
- Servicis d'utilitat col·lectiva, com ara millora de la vivenda, revaloració d'espais públics urbans, transports col·lectius, comerços de proximitat, així com activitats que afecten la gestió de residus, gestió d'aigües, protecció i manteniment de zones naturals i les que incidisquen directament o indirectament en el control de l'energia.
  
- Servicis d'oci i culturals, com ara promoció del turisme, desenvolupament cultural local, promoció de l'esport i sector audiovisual.
  
- Serveis personalitzats de caràcter quotidià, com ara atenció de xiquets, prestació de servicis a domicili a persones incapacitades o majors, ajuda a joves en dificultat i amb desarrelament social.
  
b) Els projectes que, en la realització, permeten la creació permanent de nombre més gran de llocs de treball i hi donen suport.
  
c) Els que acrediten un major nivell d'inserció laboral, així com aquells projectes que redunden en una millora de l'ocupabilitat del jove, mitjançant la utilització de contractes de pràctiques regulats en l'article 11 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors (BOE 29 de març de 1995), i desplegat pel Reial Decret 488/1998, de 27 de març (BOE de 9 d'abril de 1998),
  
d) Projectes que tinguen, si és el cas, el finançament de les entitats sol·licitants per a realitzar accions complementàries que milloren l'eficàcia d'aquest Programa. A aquest efecte, es tindrà en compte l'esforç inversor per a cada supòsit.
  
3. La comissió de valoració analitzarà les sol·licituds rebudes atenent els criteris de preferència fixats en l'apartat anterior.
  
Article 18. Documentació específica
  
Entre la documentació que han de presentar les entitats sol·licitants que pretenguen beneficiar-se de les subvencions establides en la present Ordre, exigida per l'article 8 d'aquesta ordre, la memòria arreplegarà, almenys, els aspectes següents:
  
1. Denominació concreta de l'obra o del servici corresponent.
  
2. Nombre total de treballadors necessaris per a l'execució de l'obra o del servici.
  
3. Nombre de treballadors que calga emprar procedents de la situació de desocupats i percentatge que representa sobre el total dels treballadors que calga emprar en l'execució de l'obra o del servici.
  
4. Cost total pressupostat de l'obra o del servici.
  
5. Cost total pressupostat de la mà d'obra de treballadors desocupats.
  
6. Dates previstes per al començament i la terminació de l'obra o del servici.
  
7. Subvenció que se sol·licita al SERVEF.
  
8. Nombre de llocs de treball permanents que es crearan amb l'execució de l'obra o del servici i la justificació d'això.
  
9. Grau en què afavoreix la formació i la pràctica professionals dels treballadors.
  
10. Modalitats de contractació i nombre de treballadors afectats per cada modalitat.
  
11. Currículum vitae del responsable de l'entitat que desplegarà les tasques de tutor per a la formació del jove desocupat.
  
12. Si és el cas, currículum dels joves que es contractaran, en els termes previstos en l'article 8, apartat A), punt 4.
  
Article 19. Acreditació de l'inici de les obres o dels servicis
  
El començament de l'obra o del servici s'acreditarà mitjançant la presentació, per part de l'entitat beneficiària, del document de «certificat de l'inici», firmat pel secretari de l'ajuntament o de l'òrgan equivalent, en model normalitzat, davant la direcció territorial d'Ocupació corresponent, amb indicació del nombre de treballadors desocupats previstos per a contractar, respectant, en tot cas, els terminis previstos en l'article 12. de la present Ordre.
  
Article 20. Pagament i liquidació de les ajudes
  
Una vegada concedida la subvenció i rebut el certificat d'inici previst en l'article anterior, a través del SERVEF es podrà transferir a l'entitat beneficiària fins al 100% de la subvenció atorgada, de conformitat amb l'article 32.6.5 del títol IV de la Llei 14/2004 de 29 de desembre, de Pressupostos de la Comunitat Valenciana.
  
Article 21. Acabament de les obres i dels servicis
  
Una vegada finalitzada l'obra o el servici, l'entitat beneficiària remetrà a la direcció territorial d'Ocupació corresponent, en el termini de dos mesos, la documentació següent:
  
1. «Certificat despesa final» seguint el model normalitzat, o bé, si és el cas, a través de l'aplicació informàtica SIDEC, que s'entregarà pel SERVEF als beneficiaris de les ajudes.
  
2. Memòria descriptiva i gràfica, seguint el model normalitzat, de l'actuació desenvolupada amb especial referència a l'ocupació.
  
3. Informe «fi d'obra o de servici» igualment en model normalitzat que acompanye el justificant, si és el cas, del reintegrament dels fons no utilitzats.
  
El reintegrament, si és el cas, identificarà necessàriament, amb claredat, l'entitat beneficiària i la denominació de les obres o dels servicis en què es contractaran treballadors desocupats, a efectes de les subvencions atorgades.
  
No podran concedir-se d'altres ajudes en el mateix exercici ni en exercicis posteriors mentre no s'hagen reintegrat els fons no utilitzats.
  
TÍTOL III
  
Programa de Salari Jove en col·laboració amb els
  
òrgans de l'administració General de l'Estat i els seus
  
organismes autònoms, amb els òrgans de
  
l'administració de la Generalitat Valenciana i les seues
  
entitats autònomes, i amb les universitats i
  
institucions sense ànim de lucre, amb
  
seu a la Comunitat Valenciana (EMORGA-SJ)
  
Article 22. Requisits i criteris per a la selecció de les obres i dels servicis
  
1. Les obres i els servicis que calga realitzar hauran de complir els requisits següents:
  
a) Que siguen obres o servicis que s'executen preferentment entre les activitats i ocupacions que es determinen en la Resolució de 16 de setembre de 2004 (BOE núm. 247, de 13 d'octubre de 2004), de l'Institut Nacional d'Ocupació, per la qual es dóna publicitat a les activitats i ocupacions que es consideren prioritàries per a l'aprovació de projectes d'interés general i social de l'Ordre de 19 de desembre de 1997, del Ministeri de Treball i Afers Socials (BOE de 30 de desembre de 1997), o norma que la substituïsca.
  
b) Que siguen executats per les entitats sol·licitants en règim d'administració directa.
  
c) Que en l'execució o la prestació s'afavorisca la formació i pràctica professionals dels desocupats.
  
d) Que s'executen o presten dins de l'any corresponent a l'aprovació de l'ajuda.
  
2. Entre les obres i els servicis que complisquen els requisits de l'apartat anterior s'hi farà una selecció en què es donarà major preferència:
  
a) Als projectes de major interés general i social.
  
b) Als que acrediten un major nivell d'inserció laboral, així com a aquells projectes que redunden en una millora de l'ocupabilitat del jove, mitjançant la utilització de contractes de pràctiques regulats en l'article 11 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors (BOE 29 de març de 1995), i desplegat pel Reial Decret 488/1998, de 27 de març (BOE de 9 d'abril de 1998).
  
c) Als projectes cofinançats per les entitats sol·licitants.
  
d) Als projectes que presenten una major adequació del treball oferit a la formació del jove.
  
3. En cap cas seran objecte de subvenció aquelles sol·licituds presentades per les institucions sense ànim de lucre amb la finalitat d'executar obres.
  
Article 23. Acreditació de l'inici de les obres o dels servicis
  
El començament de l'obra o del servici s'acreditarà mitjançant la presentació, per part de l'entitat beneficiària, en el termini de 10 dies des de la data d'inici efectiva, del document de «certificat de l'inici» en model normalitzat, davant la direcció territorial d'Ocupació corresponent, amb indicació del nombre de treballadors desocupats contractats per a això. En els casos de força major o per causes justificades com cal que donen lloc al retard del començament de l'obra o del servici prevista en la memòria, hauran d'executar-se en la totalitat dins de l'any corresponent a l'aprovació de l'ajuda.
  
Article 24. Pagament i liquidació de les ajudes
  
1. Podran lliurar-se bestretes fins d'un 100 per cent de l'ajuda concedida de conformitat amb l'article 32.6.5 del títol IV de la Llei 14/2004, de 29 de desembre, de Pressupostos de la Comunitat Valenciana, o en qualsevol altre cas s'hi aplicarà l'article 47.bis, del Text Refós de la Llei d'Hisenda Pública de la Generalitat Valenciana, o l'article 32.6.1 de la Llei 14/2004, de Pressupostos de la Comunitat Valenciana.
  
El lliurament de bestretes s'efectuarà amb la presentació prèvia del certificat d'inici d'obres o de servicis en model normalitzat acreditatiu de les contractacions realitzades i que els treballadors contractats i els contractes amb ells subscrits compleixen els requisits establits en l'article 4 de la present Ordre. Les entitats beneficiàries hauran d'adjuntar-hi, a més, una còpia dels contractes comunicats al centre SERVEF d'Ocupació i els documents d'alta en Seguretat Social.
  
En el cas que les entitats beneficiàries tinguen la condició jurídica d'ens de dret privat sense ànim de lucre, l'òrgan competent per a resoldre podrà requerir al beneficiari perquè constituïsca i acredite la corresponent garantia mitjançant aval bancari i que aquesta siga depositada a disposició de la Conselleria d'Economia, Hisenda i Ocupació, per l'import de la citada bestreta quan això resulte justificat per les circumstàncies objectives concurrents.
  
La garantia serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i aquestes han sigut justificades de conformitat. A aquestos efectes, el director territorial d'Ocupació expedirà el certificat que així ho acredite, i la directora general del SERVEF resoldrà sobre l'alçament de l'aval.
  
2. Una vegada finalitzada l'obra o el servici, l'entitat beneficiària remetrà a la direcció territorial d'Ocupació corresponent, en el termini de dos mesos, el «certificat acreditatiu de la terminació de l'obra o servici» en model normalitzat o bé, si és el cas, a través de l'aplicació informàtica SIDEC que entregarà el SERVEF als beneficiaris de les ajudes. Aquest document haurà d'anar acompanyat de les còpies compulsades de les nòmines dels treballadors, així com dels TC-1 i TC-2, amb reintegrament, si és el cas, al SERVEF, dels fons no utilitzats. La comunicació del reintegrament es remetrà a la direcció territorial d'Ocupació corresponent.
  
Els certificats a què al·ludeixen els apartats 1 i 2 del present article s'estendran en el model normalitzat que a aquest efecte serà facilitat per les direccions territorials d'Ocupació.
  
DISPOSICIONS ADDICIONALS
  
Primera
  
De conformitat amb el que estableix la Llei 14/2004, de 29 de desembre, de Pressupostos de la Comunitat Valenciana, les ajudes regulades en el títol II de la present Ordre es finançaran a càrrec del capítol IV del subprograma 322.51, «Foment d'Ocupació», del Servici Valencià d'Ocupació i Formació, per un import global màxim de 4.800.000,00 €, a càrrec de la línia codi T2941000. Les ajudes regulades en el títol III de la present Ordre es finançaran a càrrec del capítol IV del subprograma 322.51, «Foment d'Ocupació», del Servici Valencià d'Ocupació i Formació, per un import global màxim de 2.700.000,00 €, a càrrec de la línia codi T2945000.
  
Segona
  
Amb caràcter excepcional, el SERVEF podrà subscriure convenis de col·laboració amb els beneficiaris de les ajudes previstes en la present Ordre en què es fixaran les activitats que calga realitzar, els programes, els objectius buscats, les ajudes que s'hagen de concedir i les altres condicions necessàries per a ser executats.
  
Tercera
  
Amb caràcter excepcional, i sempre que hi concórreguen circumstàncies motivades com cal que impossibiliten la justificació de les ajudes en els terminis assenyalats en la present Ordre, la directora general del SERVEF podrà autoritzar l'ampliació del termini de justificació de les ajudes.
  
Es delega en la directora general del SERVEF la competència per a l'ampliació dels terminis de presentació de justificacions, ja siguen d'inici de les activitats o de despeses, amb caràcter excepcional, quan hi concórreguen circumstàncies motivades com cal que dificulten la presentació de la documentació en els terminis assenyalats.
  
DISPOSICIONS FINALS
  
Primera
  
Es faculta la directora general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present Ordre, així com per a regular la intervenció dels agents socials als efectes del que disposa aquesta, a través dels òrgans de participació que es determinen.
  
Segona
  
La present Ordre arreplega les bases establides pel Ministeri de Treball per a les ajudes la gestió i el control de les quals van ser transferits a la Generalitat Valenciana, i contingudes en les disposicions següents:
  
- Ordre de 19 de desembre de 1997, per la qual s'estableixen les bases reguladores de la concessió de subvencions públiques per l'Institut Nacional d'Ocupació en l'àmbit de la col·laboració amb òrgans de l'administració General de l'Estat i els seus organismes autònoms, comunitats autònomes, universitats i institucions sense ànim de lucre, que contracten treballadors desocupats per a la realització d'obres i de servicis d'interés general i social (BOE de 30 de desembre).
  
- Ordre de 26 d'octubre de 1998, per la qual s'estableixen les bases reguladores per a la concessió de subvencions per l'Institut Nacional d'Ocupació, en l'àmbit de col·laboració amb les corporacions locals per a la contractació de treballadors desocupats en la realització d'obres i de servicis d'interés general i social (BOE de 21 de novembre), modificada per l'Ordre TAS 3.657/2003, de 22 de desembre (BOE de 30 de desembre).
  
- Ordre TAS 2.435/2004, de 20 de juliol, per la qual s'exceptuen determinats programes públics de millora de l'ocupabilitat en relació amb la utilització del contracte d'inserció i es modifica l'Ordre de 19 de desembre de 1997, del Ministeri de Treball i Afers Socials (BOE de 22 de juliol del 2004).
  
Així mateix s'hi aplicarà la Llei 38/2003, de 27 de novembre, General de Subvencions, en els termes previstos en la disposició transitòria segona.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra el present acte, que esgota la via administrativa, podran els interessats interposar-hi un recurs contenciós administratiu en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciós Administrativa o, potestativament, un recurs de reposició davant aquest mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercitar-ne, si és el cas, qualsevol altre que consideren procedent.
  
València, 18 de febrer de 2005
  
El conseller d'Economia, Hisenda i Ocupació,